AARHUS: Classic Race Aarhus, som blev holdt for fulde omdrejninger i Aarhus forrige weekend, får nu et usædvanligt efterspil.

I et foreløbigt notat om begivenheden, som Magistraten forleden blev præsenteret for, retter Teknik og Miljø i Aarhus Kommune en hård kritik mod den måde, løbet blev arrangeret på. Arrangementet var præget af sjusk og brudte løfter, lyder kritikken mellem linierne.

Først og fremmest havde Classic Race Aarhus på et møde med blandt andet kommunen og politiet lovet at indsætte shuttlebusser, så de mange gæster kunne parkere lovligt i god afstand fra festivalen, fremgår det af notatet, som afdelingschef i Center for Byens Anvendelse, Kim Gulvad Svendsen, har forfattet.

Men shuttlebusserne kom aldrig til at køre.

- De blev aflyst uden information til myndighederne med økonomi som begrundelse, lyder kritikken i notatet.

I stedet parkerede rigtig mange gæster ulovligt. I hvert fald kunne 600 af festivalens gæster efter de tre dages race drage hjem med en regning på 510 kr. i form af en p-afgift.